REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/159-23

21. jul 2023. godine

B e o g r a d

ZAPISNIK

SA 29. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 21. JULA 2023. GODINE

Sednica je počela u 10, 00 časova.

Sednici je, saglasno članu 70. stav 1. alineja prva Poslovnika Narodne skupštine, predsedavao Milenko Jovanov, predsednik Odbora.

Sednici su prisustvovali članovi Odbora: Veroljub Matić, Aleksandar Marković, Đorđe Komlenski, Ana Miljanić, dr Vesna Ivković, Nikola Dragićević i Života Starčević.

Sednici su prisustvovali zamenici članova Odbora: Dragana Radinović, zamenik člana Sandre Božić, Biljana Ilić-Stošić, zamenik člana dr Uglješe Mrdića, Andrijana Vasić, zamenik člana Aleksandra Mirkovića, Dunja Simonović Bratić, zamenik člana Radovana Arežine, Slaviša Ristić, zamenik člana Janka Veselinovića, Srđan Milivojević, zamenik člana Dragane Rakić i Radmila Vasić, zamenik člana Boška Obradovića.

Sednici je, nakon usvajanja zapisnika, pristupila Dragana Rakić, član Odbora.

Sednici nisu prisustvovali članovi Odbora: Sandra Božić, dr Uglješa Mrdić, Aleksandar Mirković, Radovan Arežina, Janko Veselinović, Vojislav Mihailović, Miroslav Aleksić i Boško Obradović.

Predsednik Odbora je, na osnovu člana 82, člana 92. stav 2, člana 192. st. 2. i 3. i člana 193. Poslovnika Narodne skupštine, podneo predlog da Odbor obavi zajednički jedinstveni pretres o tačkama od 1. do 5. predloženog dnevnog reda, odnosno o zahtevima Poverenika za informacije od javnog značaja i zaštitu podataka o ličnosti, Državne revizorske institucije, Poverenika za zaštitu ravnopravnosti, Komisije za zaštitu konkurencije i Komisije za kontrolu državne pomoći za pribavljanje saglasnosti za zasnivanje radnog odnosa sa novim licima na neodređeno vreme u navedenim institucijama za 2023. godinu.

Na predlog predsednika, Odbor je većinom glasova prihvatio predlog za spajanje rasprave.

Shodno članu 93. stav 3. Poslovnika Narodne skupštine Odbor je, na predlog predsednika, većinom glasova utvrdio dnevni red 29. sednice u celini:

D n e v n i r e d:

- Usvajanje zapisnika sa 27. i 28. sednice Odbora -

1. Razmatranje zahteva Poverenika za informacije od javnog značaja i zaštitu podataka o ličnosti za pribavljanje saglasnosti za zasnivanje radnog odnosa sa novim licima na neodređeno vreme u Službi Poverenika za 2023. godinu (21 broj 112-429/23 od 06. marta 2023. godine);

2. Razmatranje zahteva Državne revizorske institucije za pribavljanje saglasnosti za zasnivanje radnog odnosa sa novim licima na neodređeno vreme u Državnoj revizorskoj instituciji za 2023. godinu (21 broj: 112-436/23 od 07. marta 2023. godine);

3. Razmatranje zahteva Poverenika za zaštitu ravnopravnosti za pribavljanje saglasnosti za zasnivanje radnog odnosa sa novim licima na neodređeno vreme u Stručnoj službi Poverenika za zaštitu ravnopravnosti za 2023. godinu (21 broj 112-597/23 od 30. marta 2023. godine);

4. Razmatranje zahteva Komisije za zaštitu konkurencije za pribavljanje saglasnosti za zasnivanje radnog odnosa sa novim licima na neodređeno vreme u Komisiji za 2023. godinu (21 broj: 112-810/23 od 25. aprila 2023. godine);

5. Razmatranje zahteva Komisije za kontrolu državne pomoći za pribavljanje saglasnosti za zasnivanje radnog odnosa sa novim licima na neodređeno vreme u Komisiji za 2023. godinu (21 broj: 112-1268/23 od 28. juna 2023. godine).

Pre prelaska na rad po utvrđenom dnevnom redu, Odbor je većinom glasova, bez primedaba, usvojio zapisnike sa 27. i 28. sednice Odbora.

**Prva, Druga, Treća, Četvrta i Peta tačka dnevnog reda:** Razmatranje zahteva Poverenika za informacije od javnog značaja i zaštitu podataka o ličnosti, Državne revizorske institucije, Poverenika za zaštitu ravnopravnosti, Komisije za zaštitu konkurencije i Komisije za kontrolu državne pomoći za pribavljanje saglasnosti za zasnivanje radnog odnosa sa novim licima na neodređeno vreme u navedenim institucijama, za 2023. godinu

U uvodnom obraćanju, predsednik Odbora je podsetio članove da je članom 27k stav 9. Zakona o budžetskom sistemu dato ovlašćenje Odboru da odlučuje o dodatnom zapošljavanju sa novim licima ili dodatnom radnom angažovanju po osnovu ugovora, u nezavisnim državnim organima, čiji se zahtevi razmatraju. Takođe je naveo, da su nezavisni državni organi prethodno pribavili saglasnost Ministarstva finansija za traženi broj izvršilaca koje planiraju da zaposle u ovoj godini, kao i da su ta dokumenta dostavljena članovima Odbora u štampanom obliku, a mogu se videti i na računarima. Napomenuo je da je dnevni red sednice sačinjen hronološki, prema vremenu pristiglih zahteva i da je pozvao da sednici prisustvuju: Milan Marinović, Poverenik za informacije od javnog značaja i zaštitu podataka o ličnosti, dr Duško Pejović, predsednik Saveta Državne revizorske institucije, sa saradnicima, Đurđa Janićijević, pomoćnik Poverenice za zaštitu ravnopravnosti, Mile Uzunovski, rukovodilac Sektora za normativno-pravne, kadrovske i opšte poslove u Komisiji za zaštitu konkurencije, Luka Milošević, sekretar Komisije za kontrolu državne pomoći, sa saradnicima. Takođe je napomenuo da je Brankica Janković, Poverenica za zaštitu ravnopravnosti došla na sednicu, ali da zbog obaveza neće biti u mogućnosti da prisustvuje sednici, pa će je zamenjivati njena pomoćnica.

Predsednik je zamolio predstavnike nazavisnih državnih organa da obrazlože svoje zahteve i da ostanu u sali do glasanja, kako bi mogli da odgovore na eventualna pitanja poslanika. Napomenuo je da će se nakon diskusije, saglasno članu 157. stav 2 Poslovnika, odlučivati o svakom zahtevu posebno.

Milan Marinović, Poverenik za informacije od javnog značaja i zaštitu podataka o ličnosti obrazložio je podneti Zahtev. U svom izlaganju je naveo da su dve značajne normativne promene prouzrokovale potrebu za povećanjem broja zaposlenih u Službi Poverenika. Prva je donošenje novog Zakona o zaštiti podataka o ličnosti, kojim su značajno proširena ovlašćenja Poverenika, a druga je izmena Zakona o slobodnom pristupu informacijama od javnog značaja, kojim su sprečene zloupotrebe tog zakona ali istovremeno je i povećan broj predmeta u radu pred Poverenikom u postupcima po žalbi. Izneo je i određene statističke podatke o rastu broja predmeta u prošloj i ovoj godini, kao i da je prošle godine, u periodu od 15. jula do 15. avgusta, podneto preko 5000 žalbi, koje su uspeli da reše dodatnim angažovanjem zaposlenih i angažovanjem zaposlenih preko omladinske zadruge. Takođe je istakao da, pored usvajanja izmena Zakona, postoji potreba za novim izmenama postojećih članova, kako bi se sprečile zloupotrebe, jer se sve više pravo na slobodan pristup informacijama od javnog značaja koristi za lično bogaćenje, a ne za ostvarenje prava na informisanje. Izrazio je zadovoljstvo što je izmenama Zakona omogućeno da se kancelarije Poverenika otvore i van Beograda, što uslovljava povećanje broja zaposlenih i naveo da je otvorena kancelarija u Novom Sadu, kao i da su u pripremi otvoranje kancelarija u Nišu i u Kragujevcu

Duško Pejović, Predsednik Saveta DRI obrazložio je Zahtev za prijem novih lica, navevši da će ukupno 34 izvršilaca, od kojih je 30 sa stečenim visokim obrazovanjem, a četiri sa završenom srednjom školom, biti primljeno prema dinamici, prioritetima i prema strukturi koja je predviđena Kadrovskim planom, do kraja 2023. godine. Istakao je da na dan podnošenja ovog zahteva, 7. marta, u DRI bilo zaposleno ukupno 328 lica, od čega je 11 funkcionera i 317 izvršilaca; da trenutno imaju 321 zaposlenog, od čega je 11 funkcionera, a 311 izvršilaca; da je šest lica koja su menjala odsutne državne službenike bilo zaposleno na određeno vreme, a da ih je sada četiri, kao i da je jedno lice bilo angažovano po ugovoru o PP poslovima, a da sada više nije. Zaključio je da bi do kraja 2023. godine DRI trebalo da ima 362 zaposlena i da bi se ovo popunjavanje uklopilo sa sredstvima odobrenim u Zakonu o budžetu. Naveo je da će se zapošljavanje novih lica vršiti prema važećim propisima i da je nužno da bude blagovremeno jer je DRI u obavezi da poveća broj ravizorskih izveštaja, za šta joj je potreban veći broj zaposlenih izvršilaca.

Đurđa Janićijević, pomoćnica Poverenika za zaštitu ravnopravnosti, je obrazlažući Zahtev Poverenika podsetila članove Odbora: da je Narodna skupština dva puta dala saglasnost na Pravilnik o unutrašnjem uređenju i sistematizaciji radnih mesta u Stručnoj službi Poverenika za zaštitu ravnopravnosti kojim je odobreno 60 izvršilaca; da taj broj nikad nije dostignut i da trenutno Poverenik za zaštitu ravnopravnosti ima 36 stalno zaposlenih; da je Narodna skupština u svom Zaključku povodom razmatranja Redovnog godišnjeg izveštaja Poverenika za zaštitu ravnopravnosti za 2021. godinu, kao i prethodnih godina, ocenila da je u cilju praćenja stanja u oblasti zaštite od diskriminacije potrebno jačanje kapaciteta Poverenika; da je Zakonom o izmenama i dopunama Zakona o zabrani diskriminacije, koji je donet 2021. godine na osnovu preporuka Evropske komisije, data potpuno nova nadležnost Povereniku koja se odnosi na uspostavljanje i vođnjenje evidencije o zaštiti od diskriminacije koju je nemoguće sprovesti bez povećanja broja zaposlenih u instituciji. Takođe je podsetila da je Akcionim planom za Poglavlje 23 predviđeno da Poverenik radi u svom punom kapacitetu od 60 zaposlenih, što je trebalo da se realizuje još 2021. godine i da je Startegijom prevencije i zaštite od diskriminacije za period od 2022. do 2030. godine predviđen veliki broj aktivnosti za Poverenika za šta je potreban jači kapacitet. Napomenula je da je dobijena saglasnost Ministarstva finansija za 45 zaposlenih, odnosno za zasnivanje radnog odnosa za sedam radnih mesta, kako j enavedeno u Zahtevu.

Mile Uzunovski, Rukovodilac Sektora za normativno-pravne, kadrovske i opšte poslove u Komisiji za zaštitu konkurencije, obrazlažući Zahtev Komisije, podsetio je članove Odbora da je Komisija samostalan pravni subjekt, funkcionalno i finansijski nezavisan i da ima svojstvo pravnog lica. Zatim je ukazao da, radi obavljanja poverenih poslova, Komisja ima potrebu za popunjavanjem dva slobodna radna mesta, za koja postoje obezbeđena sredstva za isplatu zarada sa pripadajućim porezima i doprinosima , koja su planirana Finansijskim planom Komisije na koji je Vlada Republike Srbije dala saglasnost u aprilu 2023. godine. Upoznao je članove Odbora da su u Komisiji zaposlena 54 lica, četiri člana Saveta i predsednik Saveta.

Luka Milošević, Sekretar Komisije za zaštitu konkurencije obrazlažući Zahtev upoznao je članove Odbora da je Komisija, krajem prošle godine, dobila saglasnost Ministarstva finansija na novo zapošljavanje u skladu sa Kadrovskim planom, ali da je u međuvremnu Savet Komisije usvojio novi Pravilnik o sistematizaciji, na koji je 16. juna ove godine dobijena saglasnost Odbora za finansije, republički budžet i kontrolu trošenja javnih sredstava. U skladu sa novim aktom o sistematizaciji izrađena je izmena prvobitnog kadrovskog plana na koji je Ministarstvo finansija dalo saglasnost 5. juna ove godine. Naglasio je da su novim Kadrovskim planom izmenjena zvanja i izvršilačka radna mesta u okviru pet radnih mesta, koja su bila predviđena i prvobitnim kadrovskim planom, i odnose se na jednog kontrolora, jednog višeg analitičara, jednog analitičara, jednog višeg savetnika i jednog savetnika.

U raspravi su učestvovali: Veroljub Matić, Radmila Vasić, Dragana Rakić, Milenko Jovanov, Milan Marinović i Duško Pejović.

Veroljub Matić je na početku svog izlaganja pohvalio rad Državne revizorske institucije, a naročito njeno prisustvo na terenu, savetodavni rad sa rukovodstvom i ljudima koji rade knjigovodstvo kod subjekata revizije.

Govoreći o Zahtevu Poverenika za informacije od javnog značaja izneo je određene premedbe na Zakon o pristupu informacijama od javnog značaja i izrazio svoje neslaganje sa njegovim nazivom i naveo pojedine pojedine članove Zakona na koje ima primedbe. Naveo je i primer Opštine Koceljeva kojoj je, zbog zloupotrebe prava na pristuo informacijama od javnog značaja, u prvih šest meseci podneto 700 zahteva i 300 žalbi. Predložio je da ukoliko postoji uverenje da organi javne vlasti nešto kriju, da se sve objavljuje u javnim glasilima te da Poverenik nećeni biti potreban. Izneo je svoju procenu, da 95% zahteva za informacijama od javnog značaja služe za igranje i napade na vlast, a da 5% služi nekom opštem interesu i izneo stav da je Zakon diskriminatorski jer je njime predviđena odgovornost samo onog ko daje podatke, dok za tražioca podataka i Poverenika gotovo da nije propisana odgovornost. Dalje je naveo lični utisak da je Zakon napisan tako da unapred okrivljuje javni sektor i da smatra da informacije od javnog značaja koje se dobiju u postupku po ovom zakonu ne bi smele da se javno komentarišu, jer tražilac nije učestvovao u donošenju tog dokumenta. Na kraju svog izlaganja je predložio da Poverenik, u skladu sa članom 35. stav 1. tačka 2. Zakona, pokrene inicijativu za izmene i dopune propisa pred nadležnim državnim organima, da se povede šira javna rasprava u kojoj bi bile uključene i lokalne samouprave i donese zakon koji bi bio realan, moguć i primenljiv.

Radmila Vasić je, komentarišući Zahtev Poverenika za informacije od javnog značaja i zaštitu podataka o ličnosti, konstatovala da se on odnosi na zapošljavanje 26 novih lica. U nastavku izlaganja saglasila se sa prethodnim govornikom da Zakon o slobodnom pristupu informacijama od javnog značaja treba da se menja kako bi se sprečile njegove zloupotrebe, ali da rok od 15 dana za davanje odgovora po zahtevu za pristup imformacijama od javnog značaja treba da ostane. Dalje je iznela svoje uverenje da velika većina lokalnih samouprava ne odgovara na zahteve tražioca u roku i na taj način daju osnov tražiocima da upućuju žalbe Povereniku i kao problem navela da javni sektor ne poznaje zakon i ne zna kako da odgovori na zahteve u određenom roku. Takođe se saglasila sa konstatacijom da postoje i zloupotrebe ovog prava i da one moraju da se kažnjavaju. Zatim je, obraćajući se Povereniku, navela da se njegove odluke ne poštuju u celosti i tom prilikom iznela sopstveni primer kako Grad Beograda nije postupio po njegovom nalogu da joj se daju informacije po pitanju prodaje „Beograđanke“, kao i da bi prilikom eventualnih izmena postojećeg Zakona trebalo uzeti u obzir da se državni organi nekada pre odlučuju da plate kaznu, nego da daju tražene podatke. Zatim je iznela svoje uverenje da Poverenik treba da pomogne u edukaciji, pogotovo u opštinama na jugu Srbije, jer smatra da je i njihovo nepoznavanje rokova doprinelo zloupotrebama koje se dešavaju.

U nastavku izlaganja osvrnula se i na Zahtev DRI i konstatovala da se on odnosi na zapošljavanje 34 nova lica; pohvalila je rad Državne revizorske institucije i istovremeno ukazala na nedovoljnu povezanost DRI sa ostalim državnim institucijama kako bi se sankcionisali oni koji su učinili prekršaje ili krivična dela. Kao primer, navela je izveštaj DRI za “Gradsko saobraćajno preduzeće“ u Beogradu, koji je pohvalila, ali ga je ocenila kao neefikasnim jer nije bilo sankcija koje bi delovale preventivno prema ostalim licima.

Komentarišući Zahtev Poverenika za zaštitu ravnopravnosti za pribavljanje saglasnosti za zapošnjavanje novih sedam lica, izrazila je nezadovoljstvo radom ovog organa. Smatra da Poverenik selektivno primenjuje pravdu i da još nije čula da je osudila nasilje i diskriminaciju prema Srbima na Kosovu i Metohiji. Zamerila je kako je navela, nereagovanje na nasilje koje je vršeno nad njom, od strane predsednika opštine Žagubica Safeta Pavlovića i dodala da joj je imenovani, bahatim i drskim ponašanjem, zabranio da uđe u zgradu lokalne samouprave i preda zahtev, a da Poverenik nije osudila takvo postupanje. Na kraju izlaganja je izjavila da nije protiv zapošljavanja novih lica, posebno mladih pripravnika koji treba da uče od starijih generacija jer je iskustvo veoma važno, ali da ima primedbe na rad Poverenika za zaštitu ravnopravnosti.

Dragana Rakić izrazila nezadovoljstvo što, prilikom dolaska na sednicu, nije imala svoj računar preko koga bi mogla da glasa, zahvalila se kolegi koji joj je ustupio svoj računar i mikrofon kao bi mogla da učestvuje u raspravi i izrazila žaljenje što predstavnici Demokratske stranke neće moći da glasaju jer nemaju računar. U nastavku svog izlaganja je izrazila podršku jačanju kapaciteta nezavisnih tela čiji se zahtevi razmatarju, jer smatra da oni rade na jačanju demokratskih kapaciteta države. Dalje je navela, da je razlog povećanog obima posla kod ovih organa prouzrokovan sve češćim kršenjem ustavnih, ljudskih i manjinskih prava građanki i građana od strane vlasti, koji su, zbog nereagovanja nadležnih institucija, prinuđeni da se obraćaju nezavisnim telima. Zatim je postavila pitanje i svrhe postojanja ovih nezavisnih organa, jer, kako je navela, njihove nalaze, mišljenja i preporuke vlast ignoriše. Zatim je podsetila na slučaj dece iz vrtića u Pećincima i navela da je režim potpuno ignorisao nalaze Poverenika za zaštitu ravnopravnosti, Zaštitnika građana i prosvetne inspekcije, koji su dali svoje mišljenje i utvrdili da je nekoliko dece bilo diskriminisano zato što njihovi roditelji ne podržavaju Srpsku naprednu stranku i Aleksandra Vučića i konstatovala da su deca i danas van vrtića. Na kraju svog izlaganja je, obraćajući se predstavnicima nezavisnih državnih organa, izjavila da mogu imati i šest puta veći broj zaposlenih od trenutnog broja, ali da njihove rezultate rada nema ko da čuje i ispoštuje, kao i da slučaj dece u Pećincima govori o stepenu ugroženosti ljudskih prava građanki i građana Srbije.

Milenko Jovanov je, osvrnuvši se na izlaganje prethodnog govornika, zamolio službu Odbora da ubuduće prvo omoguće poslanicima da sednu na mesta koja su opremljena za rad i glasanje, a da zatim gosti sednu na preostala slobodna mesta i predložio, ako za tim postoji potreba, da se stave kartice sa imenima poslaničkih grupa na mesta koja im pripadaju u sali, jer smatra da nije u redu da članovi Odbora nemaju gde da sednu. Zatim je upoznao članove Odbora sa planom da se ubuduće sednice održavaju u Zelenom salonu u zgradi u ulici Kralja Milana, gde će biti dovoljno mesta za poslanike, goste i gledaoce, kao i da se tehničko osposobljavanje pomenute sale privodi kraju.

Milan Marinović, Poverenik za informacije od javnog značaja i zaštitu podataka o ličnosti je, povodom iznošenja primedbi narodnog poslanika Veroljuba Matića na Zakon o slobodnom pristupu informacijama od javnog značaja, izjavio: da je saglasan sa njim da je potrebno menjati Zakon; da je inicirao izmenu tog zakona pred Ministarstvom za državnu upravu i lokalnu samoupravu; da je Zakon menjan u novembru 2021. godine i da je on lično bio angažovan u radnoj grupi kako bi se sprečile zloupotrebe koje su se u to vreme dešavale; da je država Srbija, od 2004. godine, po nekim merilima, imala najefikasniji i najkvalitetniji Zakon o slobodnom pristupu informacijama od javnog značaja u svetu, upravo zbog mogućnosti da informaciju može tražiti svako, bez ograničenja i obrazloženja i od sve šireg kruga organa vlasti; da je Zakon, pored takve ocene, sadržao određene nedostatke koji su omogućavali njegovu zloupotrebu i kao primer naveo da je bilo nekoliko hiljada zahteva za pokretanje prekršajnog postupaka godišnje protiv rukovodioca organa ili ovlašćenog lica za postupanje po zahtevima za slobodan pristup informacijama od javnog značaja, čiji je stvarni cilj bio naplata troškova advokata koji su tada bili 27000 dinara po zahtevu; da je izmenama Zakona sprečen taj vid zloupotreba, ali da je tada sav teret sa organa vlasti prešao na Poverenika jer je nekoliko hiljada zahteva za pokretanje prekršajnog postupka preliveno kod Poverenika u vidu žalbi, tako da su prošle godine imali 5000 vanrednih žalbi koje su prekovremenim i dodatnim radom uspeli da reše i na taj način izbegnu nenadoknadivu štetu za budžet. U nastavku svog izlaganja Poverenik je ukazao i na druge vidove zloupotreba, čija glavna posledica nije oštećenje budžeta, već sprečavanje dobronamernih tražioca informacija u dobijanju istih. Dalje je objasnio da je uočeno da se podnose zahtevi na više hiljada adresa organa javne vlasti, najčeće mesnih zajednica, škola i centara za socijalni rad; u slučaju da kada oni ne odgovore, zarađuje se veliki novac, imajući u vidu da je taksa advokata porasla sa 33000 na 49500 dinara po jednom predmetu. Naveo je da je u poslednjih mesec dana dobio četiri dopisa direktorki seoskih osnovnih škola u kojima navode da novac za krečenje škole, koji su sakupili sa roditeljima, moraju da daju advokatu koji im je tražio neku informaciju, akoja nije dostavljena. Dalje je naveo da Povereniku Zakonom nije data mogućnost da kontroliše šta tražioci informacija rade sa njima, i podsetio da Poverenik nema ni mogućnost nadzora nad zakonom i inspekcijskog nadzora, već tu mogućnost imaju Ministarstvo državne uprave i lokalne samouprave i Upravna inspekcija ali samo nad radom organa javne vlasti; da je izmenama Zakona od 2021. godine pojam „organ javne vlasti“ značajno proširen i napomenuo da je to podržala agencija Evropske komisije SIGMA, verovatno ne shvatajući da mesne zajednice jesu organi vlasti po našem zakonu i da ih ima preko 4500 u Srbiji; da su stavovi Upravnog suda, a i da Ustav nalaže, da se nivo dostignutih prava ne može smanjiti, pa čak ni izmenama zakona; da poziva sve organe javne vlasti da objavljuju što više informacija o svom radu, jer će imati manje zahteva i podsetio da su izmenama Zakona, umesto devet rubrika koje treba da sadrže informatori o radu svih organa vlasti, propisane 24 rubrike, što je trebalo da dovede do smanjenja zahteva, ali da nažalost zloupotrebe utiču da broj zahteva raste. Komentarišući primedbe na prekratke rokove za postupanje po zahtevima, Poverenik je naveo da su, na radnoj grupi za izmenu Zakona, postojale ideje za duži i za kraći rok, ali da je ipak zaključeno da rok treba da ostane isti. Ukazao je i na jednu značajnu izmenu koja omogućava da se rokovi za postupanje po zahtevima produže do 40 dana, ali da sada organi javne vlasti nisu u obavezi da daju informacije, vać su dužni da postupe po zahtevu. Komentarušući primedbe na rok od 48 sati, istakao je da se taj rok primenjuje u izuzetnim situacijama, ako se nešto dešava urgentno u ovom trenutku, pa da bi se sprečile štetne posledice po zdravlje ljudi i po životnu sredinu se on primenjuje.

Duško Pejović, Predsednik Saveta DRI je, komentarišući navode Radmile Vasić, izjavio: da cilj revizije nije pisanje prijava, već je on definisan u članu 2. Zakona o državnoj revizorskoj instituciji, gde je za svaku vrstu revizije navedeno koji je njen cilj; da je podnošenje prijava obaveza DRI koja je uspostavljena članom 41. Zakona i da oni tu obavezu izvršavaju, što se konstatuje u njihovom izveštaju o godišnjem radu ali da se samim podnošenjem prijava nadležnost DRI završava; da kod postupaka pokrenutih po prekršajnoj prijavi oni jesu strana u postupku, tako da znaju rezultate tog postupka i da o tome izveštavaju Narodnu skupštinu, a da kod krivičnih postupaka i privrednih prestupa nisu strana u postupku. Napomenuo je da je izvršena revizija finansijskog izveštaja za „Gradsko saobraćajno preduzeće“ za 2021. godinu i da je podneta jedna krivična prijava i prijava za privredni prestup. Istakao je da efekti rada DRI postoje i da se ogledaju u tome da je u državni budžet vraćeno 9,8 milijardi dinara, a da su preko dve milijarde dinara povećani bilansi kod budžetskih korisnika, samo za tu godinu, kao i da će od sada, svake godine imati informaciju koliki su efekti rada Institucuje.

Veroljub Matić, je izjavio da je cilj rasprave danas bio da se ide na izmene i dopune Zakona o slobodnom pristupu informacijama od javnog značaja. Ponovo je ukazao na problem zloupotrebe Zakona i kao primere naveo: da je jedno lice, 31. decembra u jedan sat, podnelo 300 zahteva, a cilj je bio da ne dobije odgovor i naplati troškove postupka; da je koristeći rok od 48 sati, dobijena informacija od Zavoda za javno zdravlje u Koceljevi da je voda u jednom od bunara imala malo nečeg nedozvoljenog, pa je nestručnom interpretacijom u javnosti podignuta panika, i ako je voda na točećem mestu bila ispravna.

Po zaključenju diskusije, Odbor je, saglasno članu 157. stav 2. Poslovnika Narodne skupštine, pristupio glasanju o svakom zahtevu iz dnevnog reda posebno.

Odbor je, jednoglasno, prihvatio Predlog odluke o davanju saglasnosti Povereniku za informacije od javnog značaja i zaštitu podataka o ličnosti za zasnivanje radnog odnosa na neodređeno vreme za 26 novih lica, prema strukturi iz zahteva tačke 1. dnevnog reda.

Odbor je, jednoglasno, prihvatio Predlog odluke o davanju saglasnosti Državnoj revizorskoj instituciji za zasnivanje radnog odnosa na neodređeno vreme za 34 nova lica, prema strukturi iz zahteva tačke 2. dnevnog reda.

Odbor je, većinom glasova, prihvatio Predlog odluke o davanju saglasnosti Povereniku za zaštitu ravnopravnosti za zasnivanje radnog odnosa na neodređeno vreme za sedam novih lica, prema strukturi iz zahteva tačke 3. dnevnog reda.

Odbor je, jednoglasno, prihvatio Predlog odluke o davanju saglasnosti Komisiji za zaštitu konkurencije za zasnivanje radnog odnosa na neodređeno vreme za dvoje novih lica, prema strukturi iz zahteva tačke 4. dnevnog reda.

Odbor je, jednoglasno, prihvatio Predlog odluke o davanju saglasnosti Komisiji za kontrolu državne pomoći za zasnivanje radnog odnosa na neodređeno vreme za pet novih lica, prema strukturi iz zahteva tačke 5. dnevnog reda.

\*\*\*

Sednica je završena u 11, 30 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić Milenko Jovanov